Návrh na zrušenie úlohy B.2. z uznesenia vlády SR č. 281 z 21. marca 2007  

Číslo uznesenia / zo dňa:	
281 z 21. marca 2007 	

Názov uznesenia:	ku  Koncepcii organizačného, prevádzkového a technického riešenia systému núdzových komunikácií v Slovenskej republike a programu jej realizácie 	

Číslo úlohy:	
B.2.

Gestor na úrovni vlády SR:	minister dopravy, pôšt a telekomunikácií Slovenskej republiky

Text úlohy:	v súlade s riešeniami navrhovanými v koncepcii novelizovať  všeobecne záväzný právny predpis podľa § 31 ods. 4 zákona č. 414/2002 Z. z. o hospodárskej mobilizácii a o zmene zákona NR SR č. 274/1993 Z. z. o vymedzení pôsobnosti orgánov vo veciach ochrany spotrebiteľa v znení neskorších predpisov 	

Termín úlohy:	
do 21. marca 2008, predĺžený do 31. marca 2009

Odôvodnenie zrušenia:	
Uvedenú úlohu z uznesenia vlády SR č. 281 z 21. marca 2007 nie je možné splniť vzhľadom na to, že „Projektový zámer realizácie systému núdzových komunikácií v SR“, ktorý bol vypracovaný na základe riešení navrhovaných v „Koncepcii organizačného, prevádzkového a technického riešenia systému núdzových komunikácií v Slovenskej republike a programu jej realizácie“, bol zatiaľ prerokovaný a schválený len poradným orgánom vlády SR (Bezpečnostnou radou SR) dňa 9. 4. 2008. Na rokovanie vlády SR nemohol byť zatiaľ predložený, pretože nebolo možné v rámci tvorby rozpočtu na rok 2009 zabezpečiť jeho financovanie zo štátneho rozpočtu. Novelizácia súvisiaceho všeobecne záväzného predpisu však musí vychádzať z konkrétneho technického riešenia a z neho vyplývajúcich organizačných opatrení, ktoré vyplynú z realizácie Projektového zámeru realizácie systému núdzových komunikácií v SR. Až po zabezpečení spôsobu financovania realizácie uvedeného projektového zámeru bude môcť byť materiál predložený na rokovanie vlády SR, a to aj s úlohou novelizovať súvisiace všeobecne záväzné právne predpisy pri ukončení realizácie uvedeného projektového zámeru.